Els Majorals 2024 posen en marxa un Concurs de Cartells que seran la imatge de les Festes d'Agost de Bétera
22 de març de 2024

• Els treballs podran presentar-se per registre d'entrada del 25 de març al 27 d'abril, tots dos inclusivament.

• Tots els cartells presentats s'exposaran del 27 d'abril al 12 de maig a la sala d'exposicions de l'Ajuntament vell, període en el qual s'obrirà una votació popular.

A menys de 6 mesos de la seua celebració, els Majorals i les Obreres de 2024 ja calfen motors per a fer gaudir al poble de Bétera d'unes festes úniques en el món i per a això és necessari comptar amb un bon cartell que convide a veïns i forasters a visitar Bétera del 12 al 22 d'agost.

En eixe sentit, els 22 Majorals i les 4 Obreres han organitzat un Concurs d'Esbossos per a la portada del llibre de festes i el cartell anunciador de les Festes de les Alfàbegues 2024.

“Amb molt d'afecte i il·lusió” ha celebrat la posada en marxa d'aquest concurs l'Alcaldessa de Bétera, Elia Verdevío, qui ha convidat a tots els veïns i veïnes de Bétera a participar perquè “en el nostre municipi comptem amb vertaders artistes que estic segura presentaran grans treballs”.

En eixe sentit, el regidor de Festes, José Vicente Martí, ha destacat que “sens dubte, aquest concurs aviva les ganes de Bétera de gaudir d'aquestes Festes” i recorda que “la imatge de les nostres festes és molt important perque posa en valor la identitat del nostre poble”.

L'objectiu d'aquest concurs, tal com indica el president dels Majorals 2024, Javier Herrero, “té el propòsit de fomentar la creació artística al voltant de les Festes d'Agost que totes i tots els beterenses portem en les venes”.

Bases del Concurs

El concurs, segons es pot llegir en les Bases publicades en la web de l'Ajuntament, està obert a la ciutadania major de 16 anys que ha de presentar els seus esbossos o bé per a la portada del Llibre de Festes o bé per al cartell anunciador, o bé per a tots dos, sempre que es presente en una grandària de 60x40cm.

La tècnica d'elaboració de la cartelleria és lliure però ha de portar sempre l'eslògan ““FESTES DE BÉTERA DEL 12 AL 22 D'AGOST 2024” ja que tant la portada com el cartell hauran de ser en valencià. Al seu torn, el dibuix ha de ser original i inèdit i s'ha d'elaborar en sentit vertical. Destacant en les Bases que el Jurat podrà puntuar fins amb 2 punts que les obres siguen originals i no fotocomposicions informàtiques.

Presentació de treballs

Del 25 de març al 27 d'abril tots els interessats i interessades hauran de presentar els seus treballs en format paper i digital en el Registre d'Entrada de l'Ajuntament, carrer Gascón Sirera 9, i dirigit a la regidoria de Festes.

Exposició de treballs

Del 27 abril al 12 de maig la sala d'exposicions de l'Ajuntament Vell, situat en la c/Major 12, acollirà l'exposició de tots els treballs presentats on els assistents podran votar el millor cartell. Al seu torn, hi haurà un Jurat representat per membres de l'Ajuntament de Bétera i per representants d'altres entitats locals.

El 12 de maig es realitzarà un acte públic per al recompte de vots que determinarà el guanyador de la votació popular.

Premis

Els Premis del concurs seran de 300€ per al disseny que obtinga el major nombre de vots, que serà per a la portada del llibre de festes d'Obreres i Majorals 2024. I de 150€, per al segon disseny més votat, que il·lustrarà el Cartell de Festes.